ВЪПРОСИ И ОТГОВОРИ ПО ПРОЦЕДУРА 
№ BG161PO003-2.1.12 „ПОКРИВАНЕ НА МЕЖДУНАРОДНО ПРИЗНАТИ СТАНДАРТИ И ВЪВЕЖДАНЕ НА СИСТЕМИ ЗА УПРАВЛЕНИЕ В ПРЕДПРИЯТИЯТА"
ОТГОВОРИ НА ВЪПРОСИ С № 21-27, 
ПОЛУЧЕНИ В ПЕРИОДА 11-13.07.2011 г. 
И ПУБЛИКУВАНИ НА 28.07.2011 г.
ВЪПРОС № 21)
Здравейте,

бих желала да задам следните въпроси във връзка с процедура BG161PO003-2.1.12 :
1. Възможно ли е по горепосочената програма да кандидатстват фирми и предприятия с държавно и/или общинско участие и ако да, то до какъв размер (в проценти, примерно) е допустимостта на това участие, и
2. Възможно ли е да кандидатстват фирми с чуждестранно участие и ако да, то до какъв размер ( в проценти) е допустимо да бъде това чуждестранно участието (в т.2 Правила за допустимост на кандидати по процедурата е казано само, че не могат да участват клонове на местни и чуждестранни юридически лица).

Благодаря Ви предварително,

с уважение,
Деница Бунджулова
11.07.2011 г. (дата на постъпване на въпроса)
ОТГОВОР №21
1. Обстоятелството, че в дадено предприятие е налице държавно/ общинско участие не е условие за недопустимост по процедурата при положение, че са спазени ограниченията, посочени в чл. 7, ал. 2, т. 1 от ПМС № 121/31.05.2007 г., съгласно който в процедурите за подбор на проекти не могат да участват кандидати, при които член на управителен или контролен орган, както и временно изпълняващ такава длъжност, включително прокурист или търговски пълномощник, е свързано лице по смисъла на пар.1, т. 1 от Допълнителните разпоредби на Закона за предотвратяване и установяване на конфликт на интереси с Ръководителя на Управляващия/Договарящия орган. 

Допълнително при определяне на категорията на предприятието кандидат следва да имате предвид, че съгласно чл. 4, ал. 9 от Закона за малките и средните предприятия с изключение на случаите по ал. 4 едно предприятие не може да се смята за предприятие по чл. 3, ако 25 на сто или повече от капитала или от броя на гласовете в общото събрание се контролират пряко или непряко, заедно или поотделно от един или повече държавни органи.
2. По настоящата процедура няма ограничения да кандидатстват фирми с чуждестранно участие стига да е спазено изискването кандидатът да е юридическо лице или едноличен търговец, регистриран съгласно Търговския закон или Закона за кооперациите и да има седалище в Република България. Както правилно отбелязвате клонове на местни или чуждестранни юридически лица не могат да участват в процедурата за подбор на проекти поради липсата на самостоятелна правосубектност.
ВЪПРОС № 22)
Здравейте, 

Бих искала да Ви задам следните въпроси във връзка с обявената схема BG161PO003-2.1.12 „Покриване на международно признати стандарти и въвеждане на системи за управление в предприятията”:

1. По отношение на бюджетно перо 3. Разходи за услуги по предоставяне на професионални съвети и консултации - следва ли разходите за консултации по планиране и разработване от една страна и разходите за въвеждане на системи за управление от друга ( примерно за ISO 9001) да бъдат разделени в отделни бюджетни подпера?
2. По отношение на  разходите за консултантски услуги за изготвяне на проектното предложение – допуска ли се сумата да бъде платена на две вноски – преди подаването на проектното предложение и след подаването му, като за двете плащания бъдат издадени две отделни фактури?
3. Отпада ли изискването за задължителен одит, тъй като одитът не е заложен като допустим разход по схемата?
4. В изискванията към офертите е посочено, че те трябва да съдържат техническа спецификация, съответстваща на запитването за оферта, изпратено от кандидата. Следва ли да се разбира, че запитванията за оферта също трябва да бъдат прилагани към проектните предложения? 

5. Следва ли да се разбира, че отпада изискването за печат на офертите?

6. При условие че не се попълва декларация за категория на предприятието, къде следва да се обозначат предприятията-партньори и свързаните предприятия на предприятието-кандидат и съответните проценти от данните на предприятията партньори, които участват при формирането на данните на предприятието-кандидат (средносписъчен брой на персонала, годишен оборот, стойност на актива)?

Благодаря предварително!

Поздрави, Маргарита Стипцова

12.07.2011 г. (дата на постъпване на въпроса)
ОТГОВОР №22)
1. Разходите за услуги по предоставяне на професионални съвети и консултации за предварителен анализ, подготовка, изграждане и въвеждане на стандартизирани системи за управление следва да бъдат посочени в едно бюджетно подперо в случай, че услугата се предоставя от един и същ подизпълнител.
2. Начинът на плащане на разходите за консултантски услуги по изготвяне на проектното предложение е въпрос на договореност между кандидата и изпълнителя. По процедурата няма изискване дали плащането следва да бъде извършено на веднъж или на няколко вноски. Следва да имате предвид, че съгласно Насоките за кандидатстване разходите за консултантски услуги по изготвяне на проектното предложение трябва да бъдат фактурирани преди датата на подаване на проекта и след датата на обявяване на настоящата процедура, като плащането по консултантските услуги по изготвяне на проектното предложение може да бъде направено както преди подаването на самото проектно предложение, така и след това, но не по-късно от крайния срок, определен за представяне на финалния отчет за изпълнение на дейностите по проекта. По отношение на изискването за плащане следва да се има предвид, че съгласно чл. 4, ал. 1, т. 3 от ПМС 236/27.09.2007 г. всички разходи, направени по проекта, следва да са действително платени (т.е. да е платена цялата стойност на представените фактури или други първични счетоводни документи, включително стойността на Данък добавена стойност (ДДС)), по банков път или в брой, не по-късно от датата на подаване на междинния/финалния отчет по проекта от страна на бенефициента
3. Дейността, свързана с извършване на одит на проекта, не е задължителна дейност и поради тази причина разходите за одит не са посочени сред допустимите разходи.
4. Кандидатът няма ангажимент да прилага запитванията за оферта към проектното предложение.
5. Изискването съгласно Насоките за кандидатстване е оригиналът на офертата да носи мокър подпис на издателя като печатът е незадължителен реквизит.
6. В раздел I, т. 1 от Формуляра за кандидатстване кандидатът следва да отбележи своята категория, прилагайки разпоредбите на чл. 3 и чл. 4 от Закона за малките и средни предприятия (ЗМСП). Всички одобрени кандидати ще бъдат информирани за необходимите документи и в какъв срок трябва да ги представят като условие за сключване на договора за безвъзмездна помощ. За целта ще бъде назначен екип по договаряне, който ще извършва проверка и във връзка с посочените във Формуляра за кандидатстване обстоятелства относно категорията предприятие (микро, малко, средно или голямо предприятие), включително и чрез служебна проверка съгласно Закона за Търговския регистър. За тази цел, при сключване на договорите за безвъзмездна финансова помощ кандидатите ще трябва да представят и: Декларация за обстоятелства по чл. 3 и чл. 4 от Закона за малките и средните предприятия (приложимо в случаите, когато кандидатът е микро, малко или средно предприятие по смисъла на чл. 3 и чл. 4 от ЗМСП); Справка за обобщените параметри на предприятието, което подава Декларацията по чл. 3 и чл. 4 от ЗМСП (приложимо в случаите, когато кандидатът е микро, малко или средно предприятие по смисъла на чл. 3 и чл. 4 от ЗМСП); Декларация за категория на голямо предприятие (приложимо в случаите когато кандидатът не покрива изискванията за микро, малко или средно предприятие по смисъла на чл. 3 и чл. 4 от ЗМСП), както и документи, относими и отразяващи разпределението на капитала за периода, за който се декларират данни в Декларацията за обстоятелствата по чл. 3 и чл. 4 от Закона за малките и средните предприятия, и респективно в Декларацията за категория на голямо предприятие: книга за акционерите/справка за разпределението на капитала на дружеството (приложимо за акционерните дружества с поименни акции); дружествен договор (приложимо за дружествата с ограничена отговорност, едноличните дружества с ограничена отговорност (учредителен акт), събирателните дружества и командитните дружества); книга за акционерите и устав - приложимо за командитните дружества с акции; устав - приложимо за кооперациите.
ВЪПРОС № 23)

Здравейте,

Моля да отговорите на следните въпроси във връзка с процедура за набиране на проектни предложения BG161PO003-2.1.12 „Покриване на международно признати стандарти и въвеждане на системи за управление в предприятията”:
1. Тъй като списъкът с допустими за въвеждане на с-ми за управление и международно признати стандарти не е изчерпателен, а определянето на някои от стандартите от серията ISO като системи за управление не е еднозначно моля да отговорите еднозначно допустими за финансиране по процедурата ли е въвеждане на:

-ISO 15189 „Медицински лаборатории. Специфични изисквания относно качеството и компетентността.” Приложим е за медицински лаборатории, желаещи да докажат компетентност за извършваните от тях изследвания.

-ISO 17020 "Общи критерии за дейността на различните видове органи контрол.” Определя общите критерии за компетентност на органи, извършващи контрол, в различни икономически и социални сектори. 

-ISO 17025 "Общи изисквания относно компетентността на лабораториите за изпитване и калибриране" Определя общите изисквания за компетентност при извършване на изпитване и/или калибриране, включително вземането на проби(извадки)
2. Допустими ли са разходи за инвестиционна подкрепа за закупуване на ДМА, които са необходими за функционирането на въвежданите по проекта софтуерни системи за управление, но не е хардуер пряко необходим за  функционирането им. Става въпрос за търговско или производствено  оборудване, което обработва и систематизира клиентска  информация, необходима за работата на въведената ERP/CRM  с-ма и има директна връзка за обмен на информация с въведена ERP/CRM с-ма – с-м а с баркод четци, ЦПУ машини с опция за у-ние на необходими/изразходвани ресурси по детайли и др. подобни.
Предварително благодаря
Николов

12.07.2011 г. (дата на постъпване на въпроса)
ОТГОВОР №23
1. В Насоките за кандидатстване по настоящата процедура изрично е посочено, че списъкът по подточка а), т. 2.2.3.1. „Въвеждане на стандартизирани системи за управление в предприятията” не е изчерпателен, като е допустимо въвеждане и на други системи за управление, но само в случай че това може да се удостовери със сертификат/удостоверение за съответната въведена/и система/и за управление. 

Допълнително, дейностите за сертифициране на стандартизираните системи за управление следва да бъдат извършени от акредитирани органи по сертификация на системи за управление, които задължително отговарят на изискванията, посочени в подточка в), т. 2.2.3.1. „Въвеждане на стандартизирани системи за управление в предприятията”.

В случай че представените от Вас системи за управление отговарят на горепосочените изисквания, те са допустими за финансиране по настоящата процедура.

2. Специфичните допустими разходи по настоящата процедура включват разходи за закупуване и въвеждане в експлоатация (доставка, монтиране и първоначално изпитване) на машини, съоръжения и оборудване (включително компютърно оборудване, сървъри, необходими за работата на специализирания софтуер, в случай че такъв е предвиден като разход в проектното предложение на кандидата), представляващи дълготрайни материални активи, които допринасят за разработването/въвеждането на софтуерни системи за управление на ресурсите (ERP системи), и/или системи за управление на работата с клиенти (CRM системи), и/или системи за управление на производствените ресурси (МОМ системи), и/или друг вид системи за управление на предприятията.

Предвид изложеното, разходите за търговско/производствено оборудване (баркод четци, ЦПУ машини) са допустими по процедурата, в случай че отговарят на горепосочените изисквания.
ВЪПРОС № 24)

Уважаеми Господа,

Имеме следния въпрос по Процедура BG161PO003-2.1.12 „Покриване на международно признати стандарти и въвеждане на системи за управление в предприятията”:

Ако една фирма има система за управление на качеството сертифицирана по ISO 9001 за една от дейностите си, възможно ли е по тази процедура да кандидатства за въвеждане и сертифициране по ISO 9001 на друга, изцяло независима дейност? 
С поздрав,

Ана Тодорова               
12.07.2011 г. (дата на постъпване на въпроса)
ОТГОВОР №24)
Подновяването и разширяването на обхвата на вече получен/съществуващ сертификат за въведена стандартизирана система за управление представляват недопустими дейности по настоящата процедура за подбор на проекти.
В този смисъл, сертифицирането на нова/допълнителна дейност на дадено предприятие съгласно изискванията на стандарт БДС EN ISO 9001, в допълнение към вече сертифицирана дейност по този стандарт, е недопустимо за финансиране по процедурата.

Допълнително следва да имате предвид, че кандидатите нямат право да подават проектни предложения по процедурата за вече реализирани дейности или такива, в процес на изпълнение – финансирани от други източници с публичен и/или частен характер.

ВЪПРОС № 25)

Уважаеми Господа,

Имеме следния въпрос по Процедура BG161PO003-2.1.12 „Покриване на международно признати стандарти и въвеждане на системи за управление в предприятията”:

Ако една фирма има система за управление на качеството сертифицирана по ISO 9001 за една от дейностите си, възможно ли е по тази процедура да кандидатства за въвеждане и сертифициране по ISO 9001 на система за управление на качеството  за друга, изцяло независима дейност? 
 
С поздрав,

Ана Тодорова          
12.07.2011 г. (дата на постъпване на въпроса)
ОТГОВОР №25)
Моля, вижте отговора на въпрос № 24 по-горе.
ВЪПРОС № 26)

Здравейте,

Искам да задам два въпроса относно схема Покриване на международно признати стандарти и въвеждане на системи за управление в предприятията която е отворена в момента:

1. Имаме подаден проект по схема „Развитие на стартиращи иновативни предприятия чрез подкрепа за внедряване на иновативни продукти, процеси и услуги”  все още нямаме отговор за това дали проекта ни е одобрен или не  въпросът ми е дали можем да кандидатстваме с проект за финансиране по схемата „Покриване на международно признати стандарти и въвеждане на системи за управление в предприятията” или трябва да изчакаме отговора на оценителната комисия и при евентуално одобрение на първия проект да го изпълним и чак тогава да можем да подаваме нов проект по друга схема и за други дейности? Тъй като никъде в насоките не е описано това само е казано че по една схема не можеш да кандидатстваш с два проекта, но не и дали ако си подал проект по една схема докато чакаш отговор можеш да кандидатстваш по друга за финансиране на други дейности.

2. И още един въпрос  дали може да кандидатства по схемата за „Покриване на международно признати стандарти и въвеждане на системи за управление в предприятията” фирма в момента изпълняваща проект по Технологична модернизация в предприятията  или трябва първо да изпълни единият проект и тогава да подава друг нищо че дейностите в единият нямат нищо общо с другият проект?

Предварително благодаря за отговора!

Евелина Павлова
13.07.2011 г. (дата на постъпване на въпроса)
ОТГОВОР №26)
В случай че се кандидатства за финансиране на различни дейности и разходи, които по никакъв начин не дублират дейностите и разходите, за които вече има подписан договор за предоставяне на безвъзмездна финансова помощ в рамките на друга процедура по ОП „Конкурентоспособност”, който е влязъл в сила и се изпълнява, или вече е изпълнен, няма ограничение да се кандидатства с проектно предложение и по настоящата процедура за подбор на проекти. 

Горепосоченото се отнася и за случаите, в които има подадено проектно предложение по друга процедура по ОП „Конкурентоспособност”, което все още е в процес на оценка.
ВЪПРОС № 27)

Уважаеми дами и господа,
Имам следните въпроси по схема - BG161PO003-2.1.12 - Покриване на международно признати стандарти и въвеждане на системи за управление в предприятията. 

1. Нашата фирма ще въвежда стандартизирана система за управление по SA 8000:2004 – социална отговорност, допустим разходи ли е да се оборудва стая за отдих, която ще допринесе за постигането на съответствие с изискванията на този стандарт?

2. Нашата фирма ще въвежда стандартизирана система за управление по БДС ISO/IEC 27001:2005 – система за управление на информационната сигурност, допустим разход ли е закупуването на оборудване за видеонаблюдение, което съответно ще допринесе за покриване изискванията на стандарта?
3. В т. 7.4 от формуляра за кандидатстване „приходи от износ” – какво се разбира от приходи от износ – само износа за страни извън ЕС или за световния пазар?

4. Допустим разход ли е обучението на част от служителите на фирмата, които ще отговарят за правилното изпълнение и функциониране на въведените стандартизирани системи за управление? 

5. Има ли някакво ограничение на допустимите разходи за дейностите по инвестиционна подкрепа?

6. Допустим разход ли е по дейностите за Визуализация на проекта закупуването на телевизор, като средство за визуализация, който да бъде монтиран на рецепцията на фирмата и постоянно да информира обществеността (в случая многобройните клиенти и партньори на фирмата) за финансовата подкрепа от страна на  Европейския социален фонд,  по конкретния проект, както и за резултатите от изпълнението на проекта? Ако са допустим като разход трябва ли да се прилагат оферти за него към проектното предложение?
7. Допустим разход ли е по елемент Визуализация, закупуването на химикалки, флаш-памети, ключодържатели, съответно съдържащи задължителните елементи  по чл. 8 и чл. 9 на Регламент на Комисията (EО) № 1828/2006 и Приложение І към него, като средство за публичност и информиране?Ако са допустими като разход трябва ли да се прилагат оферти за тях към проектното предложение? 

Благодаря Ви предварително!

Силвия Тасева
13.07.2011 г. (дата на постъпване на въпроса)
ОТГОВОР №27)
1. и 2. Специфичните допустими разходи по настоящата процедура включват разходи за закупуване и въвеждане в експлоатация (доставка, монтиране и първоначално изпитване) на машини, съоръжения и оборудване (включително компютърно оборудване, сървъри, необходими за работата на специализирания софтуер, в случай че такъв е предвиден като разход в проектното предложение на кандидата), представляващи дълготрайни материални активи, които допринасят за въвеждането и/или постигането на съответствие с изискванията на стандартизирани системи за управление.

Предвид изложеното, разходите за оборудване на стая за отдих и оборудване за видеонаблюдение са допустими по процедурата, в случай че отговарят на горепосочените изисквания.
3. Под „приходи от износ” следва да се има предвид износът на продукция/стоки/услуги извън границите на България, както за страните членки на ЕС, така и в световен мащаб.

4. Следва да имате предвид, че за да бъдат допустими за финансиране, дейностите за предоставяне на професионални съвети и консултации за предварителен анализ, подготовка, изграждане и въвеждане на стандартизирани системи за управление и за въвеждане на добри прозводствени практики, трябва да включват: 

1/ одит на състоянието -  първоначален одит за установяване на съответствието на действащата система/добра производствена практика с изискванията на конкретния стандарт/система и анализ на настоящото състояние; 

2/ разработване на документация - процедури, оперативни документи, наръчник по качеството, техническо/и досие/та, насоки, правила и др. приложими документи;

3/ поетапно внедряване на разработените документи, процедури; 

4/ провеждане на обучения, инструктажи, извършване на одити на елементите от съответния стандарт/добра производствена практика/подготовка на продукта/ите за изпитвания;

5/ извършване на корективни действия като резултат от проведен одит и/или извършена оценка и удостоверяване на съответствието на продукти (ако е приложимо);

6/ други в зависимост от спецификата на съответния стандарт/продукт/добра производствена практика, както и конкретните изисквания на бенефициента.
5. Всички изисквания и условия, на които трябва да отговарят предвидените разходи, за да бъдат допустими за финансиране по процедурата, са посочени в т. 2.3. „Допустимост разходи” от Насоките за кандидатстване.
6. и 7.  Посочените разходи са недопустими по настоящата процедура за подбор на проекти.

